**11–12. évfolyam Magyar irodalom**

A magyar irodalmi képzés alapvető célja irodalmi művek olvasása, értelmezése, megvitatása. A műveltségépítés szempontja a hagyományos műnemi és műfaji keretek átalakulásának, megszűnésének megfigyelése, megnevezése és értelmezése: új regénytípusok és regényszerkezetek, a tárgyias líra, az összetett hangneműség, a groteszk és az irónia szerepének megértése.

Az irodalmi olvasmányok jellegéből következően fejlesztési cél a magyar és az európai hagyományok és a modernség együtthatásának, egyedi megjelenési formáinak észrevétele, megnevezése az életművekben, az egyes alkotásokban; stílusirányzatok jellemző, esetleg mozgalomszerű vonásainak bemutatása néhány irodalmi és képzőművészeti alkotásban;a tárgyalt korszak stílusirányzati sokszínűségének megismerése, az egyes irányzatok egymás mellett éléséből néhány következtetés megfogalmazása.

Az irodalomértést elmélyítő, az önkifejezést, a gondolkodást támogató tevékenység művek összehasonlítása adott tematikai, poétikai szempont követésével szóban és írásban; nagyepikai és drámai művek szóbeli és írásbeli (pl. prezentáció) bemutatása különböző nézőpontból, illetve különféle címzetteknek, önálló műelemzés készítése közösen fel nem dolgozott kisepikai és lírai alkotásról többféle elemzési szempont alkalmazásával. Mind az érvelő lépességet, mind a szociális kompetenciák, mind az erkölcsi gondolkodás fejlesztését támogatja a jellemző hőstípusok, jellegzetes élethelyzetek, konfliktushelyzetek (pl. szerelem, megbocsátás, felnőtté válás, bűn, bűnhődés, hazugság, kiszolgáltatottság), személyiségdilemmák felfogása, értelmezése, megvitatása.

Az ítélőképesség, az erkölcsi, esztétikai és történeti érzék fejlesztését célozza néhány szerző és mű utóéletének, hatásának megfigyelése az irodalmi hagyományban, a kortárs irodalomban, más művészeti ágakban.

Alapvető irodalomszemlélet az irodalmi művek egymásra utaltságának megértése és ennek példáiként az irodalmi szövegek összekapcsolódását bizonyító szövegek gyűjtése, megfigyelése, a rájátszás, az evokáció, intertextualitás, reflexió példáinak elemzése, végül annak néhány példával való bizonyítása, hogy az irodalom egyrészt folyamatos, másrészt történetileg változó hagyomány. E témakörbe tartozó tevékenység műfaji, poétikai fogalmak változó jelentésének megfigyelése, bizonyítása, a szépirodalom nyelvének megváltozását jelző jelenségek megfigyelése. Az önálló ismeretszerzés elengedhetetlen feltétele a rendszeres könyvtárhasználat (ide értve az internet adta lehetőségeket is), azaz az ismeretterjesztő (például műelemző, művelődéstörténeti, művészettörténeti, nyelvészeti) irodalom – audiovizuális, digitális források – alkotó felhasználása feljegyzés, beszámoló, értekezés, kiselőadás, hozzászólás, prezentáció formájában. E tevékenység része a hosszabb fölkészülést igénylő szóbeli és írásbeli feladatokhoz adott, illetve önállóan kialakított szempontokat követő anyaggyűjtés és válogatás többféle forrásból, jegyzet, vázlat, hivatkozás, forrásjegyzék készítése.

Az önálló tájékozódás igényével is összefügg a nyitottság a jelenkori irodalmi szövegek befogadásában, megértésében a szokatlan szerkezetű, nyelvhasználatú művek, a magyar és az európai szöveghagyományt újraíró, újraértelmező művek befogadása iránt. E témakörben is kívánatos a tájékozódás a kortárs irodalmi nyilvánosságban, például antológiákban, az irodalmi ismeretterjesztés (könyvajánlás, könyvismertetés) műfajaiban, a televíziós, a filmes adaptáció néhány kérdésében.

Cél az irodalom határterületeihez tartozó modern kori alkotások feldolgozása, egy-két tipikus írott, digitális és filmes-audiovizuális műfaj megismerése. A kortárs irodalmi élethez tartozik az irodalom megjelenéseinek kutatása, felismerése más közegekben (pl. filmen, rajzfilmen, televízióban, képregényben, hangzó közegben – pl. hangoskönyv, rádiójáték, megzenésített vers –, digitális közegben – pl. internetes közlés, multimédiás kiadás –); az adaptáció, a műfajcsere jelensége, jellegzetes megoldásai a posztmodern, kortárs magas művészeti és szórakoztató művekben. Fontos feladat a szórakoztató irodalom hatásának, vonzerejének és csapdáinak értelmezése (pl. tipikus műfajainak, helyzeteinek, motívumainak bemutatása, kultuszalkotások megismerése).

A továbbtanulásra való fölkészülésként feladattá tehető egyéni „kutatómunka” alapján nagyobb lélegzetű dolgozat megírása, prezentáció készítése a könyvtárhasználat, digitális források alkalmazása, szakszerű anyaggyűjtés, rendezés, kidolgozás, forrásjelölés tudásanyagának hasznosításával; tematikus tájékozódás nyomtatott és elektronikus ismeretterjesztő információforrásokban (például irodalmi adatbázisok, CD-ROM, magyar elektronikus könyvtár), irodalmi és más kérdések megvitatásához információk kiválasztása és újrarendezése.

A szűkebb régióhoz, településhez, a hazához való kötődés érzését erősíti a tájékozódás a régió, a település kulturális, irodalmi hagyományaiban a helyi kultúraközvetítő intézmények körében.

### 11. évfolyam Magyar irodalom

|  |  |
| --- | --- |
| TÉMAKÖR | ÓRA |
| Arany János |  11 |
| Madách Imre |  8 |
| Világirodalom – epika, dráma, líra |  18 |
| Portrék a 19. sz. végének magyar lírájából és szépprózájából |  7 |
| Ady Endre |  12 |
| Móricz Zsigmond |  6 |
| Portrék a Nyugat első nemzedékéből |  7 |
| Babits Mihály |  10 |
| Kosztolányi Dezső  |  10 |
| Stílusirányzatok, képek, formák |  6 |
| Szabadon felhasználható órakeret |  16 |
| **Összesen:** |  **111** |

A szabadon felhasználható órakeretet a tanulócsoport adottságaihoz igazított ismeretbővítésre, egy-egy témakör elmélyítésére és/vagy tanév végi összefoglalásra fordítjuk.

|  |  |
| --- | --- |
| **TÉMAKÖRÖK** | **TARTALMAK** |
| **Arany János** | Életmű: pályaszakaszok, jellemző alkotások, a romantika utáni költőszerep-lehetőségek és lírai tendenciák. Jellemző lírai tematika (pl.ars poeticák), hangnemek (pl. önirónia), műfajok (pl. elégiko-óda, elégia) szerkesztésmód, verstípusok (pl. idő- és értékszembesítés, létösszegzés), Arany legalább négy-öt lírai műve (Letészem a lantot, Epilogus és legalább még két-három lírai alkotás), A walesi bárdok és még legalább egy-két ballada, a Toldi estéje elemző bemutatása |
| **Madách Imre** | Az ember tragédiája – sok szempontú műelemzés (műfaj, felépítés /keretszínek, történeti színek, tematikus szerkezet, tézis-antitézis-szintézis/, történelemszemlélet, problematika, bölcseleti háttér; az idő, tér, anyag szerepe az emberiség és a különböző szellemi irányzatok történetében; műértelmezések és álláspontok) |
| **Világirodalom – széppróza, líra, dráma** | Művek, műrészletek a 19. század második felének európai próza- és drámairodalmából, valamint lírájából. Emily Brontë, Charles Dickens, Flaubert, Zola, Gogol, Tolsztoj vagy Dosztojevszkij egy műve vagy műrészlete; egy dráma a 19. század második feléből (pl. Ibsen: Babaszoba/Nóra vagy A vadkacsa) és Csehov egy drámája (pl. Ványa bácsi, Sirály, Három nővér – a cselekvésképtelenség drámái); a klasszikus modernség irányzatai és a lírai műnem megújítása – néhány lírai alkotás a klasszikus modernség lírájából (Baudelaire, Verlaine, Rimbaud, Rilke, Whitman műveiből) |
| **Portrék a XIX. század második felének magyar lírájából és szépprózájából** | Mikszáth Kálmán A jó palócok című novelláskötetének világa legalább két mű értelmezésével, egy Mikszáth-regény (pl. Beszterce ostroma, A Noszty-fiú esete …) elemző értelmezése sok szempontú megközelítéssel (pl. műfaj, szerkezet, jellemábrázolás, elbeszéléstechnika, nézőpont, közlésformák, hangnemek, problematika – megkésettség, dzsentriábrázolás), anekdotizálás; Vajda János legalább egy verse (pl. Húsz év múlva, A vaáli erdőben, Az üstökös); esetleg szemelvények a századforduló magyar novellisztikájából – pl. Gozsdu Elek, Petelei István, Gárdonyi Géza, Tömörkény István, Bródy Sándor műveiből |
| **A Nyugat indulása, jelentősége a magyar kultúrtörténetben - Ady Endre életműve** | A Nyugat mint folyóirat és mozgalom (szerkesztők, szerkesztési elvek, kritikusok, nemzedékek, filozófiai, lélektani és stiláris hatások). Ady Endre – Kötet- és cikluskompozíciók, költői szerepvállalás, szecessziós-szimbolista látásmód, a versritmus megújítása. Meghatározó korszakok – pl. költői indulás (Új versek), világháború (A halottak élén). Jellemző témák, motívumok az életműben (pl. magyarság, istenes, létharc, látomásszerű tájvers, ars poetica, élet, halál, ugar, hajó, part). Jellemző szerkesztési módszerek és poétikai megoldások. Legalább tíz mű elemzése tematikai változatosságban – A Sion-hegy alatt, Góg és Magóg fia vagyok én…, Kocsi-út az éjszakában és további 6-7 mű ismerete (pl. Párisban járt az Ősz, A magyar ugaron, Harc a Nagyúrral, Hunn, új legenda, Bujdosó kuruc rigmusa, Az eltévedt lovas, Emlékezés egy nyár-éjszakára stb.), esetleg egy ciklus mélyebb ismerete és egy részlet Ady publicisztikájából. |
| **Móricz Zsigmond** | Helye a magyar epika történetében: Nyugat, népi írók mozgalma, Kelet Népe. Naturalista és realista ábrázolásmód, tematika (paraszti, dzsentri, szegénység), műfajváltozatok (novella, elbeszélés, történeti példázat, idilli típusú regény). Novelláinak világa (legalább két mű elemzése, pl. Tragédia, Szegény emberek, Barbárok), egy Móricz-regény (pl. Úri muri, Rokonok, Sárarany, Az Isten háta mögött, Tündérkert, Árvácska) elemző értelmezése sok szempontú megközelítéssel (műfajváltozat, szerkezet, jellemábrázolás, elbeszéléstechnika, nézőpont, közlésformák, hangnemek, problematika – vívódó hős, dzsentri-ábrázolás.  |
| **Portrék a Nyugat első nemzedékéből** | Karinthy Frigyes kisepikájának jellemző jegyei pl. egy választott novella (A cirkusz, Találkozás egy fiatalemberrel, Barabbás) vagy a Tanár úr kérem karcolatgyűjtemény darabjai alapján, humorfelfogása és irodalmi karikatúrái (néhány már megismert mű/szerző és paródiája az Így írtok ti szemelvényei alapján. Krúdy Gyula írói világa, egyéni hangja legalább egy Szindbád-novella alapján, az anekdotikusság, az idő és az emlékezés formaalkotó szerepe Krúdy művészetében. A Krúdy-művek atmoszférájának, alakjainak, témáinak, motívumainak megidézése (stílusimitációk – Márai Sándor: Szindbád hazamegy, Huszárik Zoltán: Szindbád). Juhász Gyula költészetének sajátosságai (pl. impresszionizmus, nosztalgia, emlékezés, életképszerűség, leíró jelleg). Kötelező legalább egy műve, pl. Tiszai csönd, Milyen volt, Tápai lagzi). Tóth Árpád lírájának jellemzői, tematikája, hangnemei, formái, egy-két műve(pl. Hajnali szerenád, Esti sugárkoszorú, Elégia egy rekettyebokorhoz, Lélektől lélekig, Jó éjszakát!); esetleg néhány mű a Nyugat más szerzőitől (pl. Kaffka Margit, Csáth Géza, Füst Milán). |
| **Babits Mihály** |  Babits Mihály életműve: a lét erkölcsi aspektusai a háború, a világégés idején. A  betegség és a prófétai küldetés értelmezési lehetőségei, vívódó, az örök értékeket védő,  a magyarság sorsát egyetemes horizontba helyező művek. Pályaszakaszok, kötetek,  költői magatartásformák (pl. pályakezdés; világháborúk ideje; kései költészet);  életérzések, világkép, értékrend, művészetfelfogás (homo moralis); a bölcseleti,  filozófiai érdeklődés hatásai. Magyarság és európaiság. Szerepe a *Nyugat* mozgalmában; irodalmi kapcsolatai; esszé- és irodalomtörténet-írói,  műfordító tevékenysége. Stílusirányzati sokszínűsége (pl. impresszionizmus, szecesszió, szimbolizmus);  klasszicizálás, antikizálás; hagyomány és modernség egysége.  A választott művekhez kacsolódó fogalmi ismeretek (pl. gyászdal, tárgyias költészet,  ditirambus, könyörgésvers). A *Jónás könyve*, mint az ószövetségi példázat parafrázisa. Jónás és az Úr magatartása.  Nyelvhasználati és hangnemi összetettség.  Utalás egy-egy téma, motívum, poétikai jellemző kortárs irodalmi megjelenítésére; az  evokáció, az intertextualitás néhány példája.Jellemző lírai tematika, költői magatartás  (békevers, pl. *Húsvét előtt*; aprófétaszerep elutasítása vagy vállalása, pl. *Mint különös*  *hírmondó*); versszerkezetek, hangnemek, formák, motívumok gazdagsága (pl. *Esti*  *kérdés*, *Ősz és tavasz között*);ars poeticus alkotások (pl. *A lírikus epilógja*; *Cigány a*  *siralomházban*; *Csak posta voltál*).  Műismereti minimuma: Esti kérdés, Ősz és tavasz között és még egy-két műve (memoriter is), valamint a Jónás könyve. |
| **Kosztolányi Dezső** | Életműve: pályaszakaszok, életérzések, költői magatartásformák, világkép, művészetfelfogás (homo aestheticus), jellemző lírai hangnemek, műfajok, versciklusok (pl. A szegény kisgyermek panaszai) a Számadás-kötet – összesen legalább 4 lírai alkotás, köztük a Hajnali részegség és a Halotti beszéd. Novellisztikájából legalább két novella bemutatása (pl. A kulcs, Fürdés, az Esti Kornél novellaciklus darabjai). Egy Kosztolányi-regény (pl. Édes Anna, Pacsirta) sok szempontú értelmezése (műfaji változat, szerkezet, jellemábrázolás, elbeszéléstechnika, nézőpont, hangnemek, írói előadásmód, problematika). |
| **Stílusirányzatok, képek, formák** |  Világirodalom – avantgárd irányzatok. Formabontás és formaépítés (közös tendenciák a stílusirányzatokban). Futurizmus, expresszionizmus, szürrealizmus: néhány szemelvény az egyes irányzatok  dokumentumaiból, illetve néhány irodalmi alkotás (pl. Marinetti, Majakovszkij; Trakl,  G. Benn; Apollinaire, Éluard műveiből).A jellemzően nem irodalmi irányzatok (kubizmus, konstruktivizmus, dada stb.) néhány célkitűzése, formajegye. A magyar avantgárd sajátosságai, az aktivizmus programja; Kassák Lajos szerepe (egy-két művének ismerete, pl. Mesteremberek; A ló meghal...). |

**Fogalmak**

Realizmus, naturalizmus, impresszionizmus, szimbolizmus, szecesszió, l’art pour l’art, avantgárd, kubizmus, futurizmus, expresszionizmus, szürrealizmus, konstruktivizmus, aktivizmus; szabadelvűség, falanszter, a népi írók mozgalma; pozitivizmus, irracionalizmus, freudizmus; hangulatlíra, szerepvers, önmegszólító verstípus, képvers; fejlődésregény, karrierregény, polifonikus regény, eszemeregény, tolsztojizmus, regényciklus, novellaciklus; elbeszélő költemény, verses regény, ballada, drámai költemény (lírai dráma), ellenutópia, analitikus dráma, drámaiatlan dráma, tragikomédia; esszé, karcolat; paródia, idő- és értékszembesítés, létösszegzés; látvány, látomás, objektív líra, tárgyvers, kötetkompozíció, ciklusos kötetszerkesztés, önműködő írás, időszerkezet, anekdotizálás, síkváltások, elbeszélői nézőpontok, polifónia, flaubert-i szenvtelenség, hőstípus, párhuzamos monológ, rezonőr, parafrázis, evokáció, intertextualitás; ütemhangsúlyos és időmértékes versformák, szimultanizmus (kevert ritmusú vers), tagoló vers, prózavers, szabad vers,

**Kapcsolódási pontok**

**Informatika:** könyvtári és internetes tájékozódás, színházi bemutatók és adaptációk, beszámolók, könyvajánlások

**Mozgóképkultúra**: magyar- és világirodalmi művek filmes feldolgozásai

**Etika:** bűn, bűnhődés, testvérféltékenység, házassági válságok, élethazugságok, törvény és lelkiismeret

**Filozófia:** a XIX. század filozófiai irányzatai (a pozitivizmus és az irracionalizmus képviselői), létfilozófiai kérdések

**Pszichológia:** a freudizmus és hatása

**Vizuális kultúra:** a realizmus, az impresszionizmus, a szimbolizmus és a szecesszió a képzőművészetekben; irodalmi alkotások művészi illusztrációi

**Zene:** az impresszionizmus a zenében

**Dráma és tánc**: a színházművészet fejlődése, eltérő színpadi adaptációk

**Történelem:** társadalmi modernizáció, városiasodás, kulturális élet

**Földrajzi tér:** az alkotói emlékhelyek topológiája, a regény- és drámavilág topológiája

**Memoriter**

Teljes művek és részletek szöveghű felidézése (legalább öt vers a tanultakból, és egy néhány soros epikai vagy drámarészlet); az idézetek célnak és szövegkörnyezetnek megfelelő alkalmazása szóban és írásban.

### Szerzők és művek

Arany János: A walesi bárdok és még legalább egy-két ballada, Letészem a lantot, Epilogus és még legalább két-három lírai alkotás, Toldi estéje; Madách Imre: Az ember tragédiája; Mikszáth Kálmán egy regénye (pl. Beszterce ostroma, A Noszty-fiú esete …), két novellája; Krúdy Gyula legalább egy novellája (pl. A hídon); Móricz Zsigmond egy regénye (pl. Úri muri, Rokonok, Az Isten háta mögött, árarany, Árvácska, Tündérkert) és két novellája (pl. Tragédia, Szegény emberek, Barbárok); Ady Endre: Az eltévedt lovas, A Sion-hegy alatt, Góg és Magóg fia vagyok én…, Kocsi-út az éjszakában és még hat-hét vers, pl. Párisban járt az Ősz, A magyar ugaron, Harc a Nagyúrral, Hunn, új legenda, Bujdosó kuruc rigmusa, Emlékezés egy nyár-éjszakára, A Tisza-parton Az ős Kaján, Héja-nász az avaron, esetleg publicisztikájának egy részlete (pl. Ismeretlen Korvin-kódex margójára); Karinthy Frigyes szabadon választott művei, műrészletei (pl.: Tanár úr kérem, más prózai alkotások); Juhász Gyula, Tóth Árpád legalább két-két verse; néhány mű a Nyugat szerzőitől, például Kaffka Margit, Csáth Géza, Füst Milán; Babits Mihály: Jónás könyve és még legalább hét mű, köztük az Esti kérdés, illetve az Ősz és tavasz között, továbbá egy esszé- vagy tanulmányrészlet; Kosztolányi Dezső legalább két novellája (pl. Fürdés, A kulcs, válogatás az Esti-novellákból), egy regénye (pl. Édes Anna, Pacsirta), legalább 4 verse (pl. Hajnali részegség, Halotti beszéd és még két vers), esszérészlete (pl. Ábécé a fordításról és a ferdítésről); Emily Brontë, Dickens, Flaubert, Zola, Tolsztoj vagy Dosztojevszkij egy műve vagy műrészlete; Csehov egy drámája (pl. Ványa bácsi, Sirály, Három nővér); Ibsen egy drámája (pl. Babaszoba/Nóra, A vadkacsa), Baudelaire, Verlaine, Rimbaud, Rilke és Whitman néhány választott alkotása; szerzők és művek az avantgárd magyar és világirodalmából, például Kassák Lajos, Apollinaire egy-két műve.

**Tanulási és tanítást-tanulást segítő taneszközök**

**Irodalom**

Tankönyv

Mohácsy Károly: Irodalom III.

Szöveggyűjtemény

Mohácsy Károly: Irodalmi szöveggyűjtemény III.

# 12 évfolyam Magyar irodalom

|  |  |
| --- | --- |
| TÉMAKÖR | ÓRA |
| Világirodalom a 20. században 1. – epika és líra |  16  |
| József Attila |  13 |
| Világirodalom a 20. században 2. – drámai törekvések |  6  |
| Radnóti Miklós - portré |  4 |
| Portrék a magyar irodalomból  |  8 |
| Látásmódok |  12 |
| Művelődéstörténeti, irodalomtörténeti tájékozódás |  6 |
| Kortárs magyar irodalom |  9 |
| Az irodalom határterületei |  3 |
| Regionális kultúra |  2 |
| Szabadon felhasználható órakeret |  17 |
| **Összesen:** |  **96** |

A szabadon felhasználható órakeretben – visszatekintő-rendszerező ismétléssel az érettségi témaköröket gondoljuk végig.

|  |  |
| --- | --- |
| **TÉMAKÖRÖK** | **TARTALMAK** |
| **Világirodalom a 20. században/ 1. – epika és líra** | A 20. századi irodalom néhány meghatározó tendenciájának megismertetése. Művek, műrészletek feldolgozása, alkotói nézőpontok, látásmódok, témák, történeti, kulturális kontextusok megvitatása. Az önálló olvasóvá válás támogatása. Epikus művek (szemelvények, részletek a kis- és nagyepikából)pl. Kafka ( Az  átváltozás); Thomas Mann (pl. Tonio Kröger/ Mario és a varázsló; Bulgakov: A  Mester és Margaríta; Camus (pl.: Közöny); Orwell (pl. Állatfarm / 1984); Faulkner, Hemingway, Hrabal, I. B. Singer, Szolzsenyicin, Garcia Marquez, Golding. A választott szerzők jellemző tematikája, kérdésfelvetése; formanyelvi, szóhasználati  sajátosságai.  Művek és adaptációik összevetése. Lírai alkotások (szemelvények, részletek). Legalább egy lírikus látásmódja egy-két művének elemző megközelítésével (pl. T. S.  Eliot). A választott szerzőkhöz, művekhez kacsolódó fogalmi ismeretek (pl. intellektuális  költészet, mitologizálás, mítoszregény, dokumentum-irodalom, parabola,  egzisztencializmus).Utalás egy-egy téma, motívum, poétikai jellemző kortárs irodalmi megjelenítésére; az evokáció, az intertextualitás néhány példája. |
| **József Attila** | Az esztétikai élmény hatása az önismeretre, a világismeretre. Egyén és közösség viszonyrendszerének ellentmondásossága. A társadalmi-szociális elkötelezettség és az egyéni lét értelmezése egyszerre van jelen az életműben. Az életmű főbb alkotói korszakainak többféle megközelítésmódot alkalmazó megismertetése. József Attila helye, szerepe a magyar irodalom történetében; írásművészetének jellege.József Attila életműve.  Pályaszakaszok, életérzések, költői magatartásformák (pl. *Tiszta szívvel*; *Tudod, hogy* *nincs bocsánat*); világkép, költészetfelfogás (pl. *Ars poetica*; *Thomas Mann*  *üdvözlése*). Stílusirányzatok (pl. expresszionizmus, szürrealizmus, *Medáliák*) és stílustendenciák  (pl. újnépiesség) hatása.  Jellemző lírai tematika (pl. *Külvárosi éj*; *Óda; Nem emel föl*); gondolati költészet  1932-1934 között (pl. *Téli éjszaka*, *Reménytelenül*; *A város peremén*); kései költészet  (közéleti, pl. *Levegőt*; *A Dunánál*; *Hazám*; szerelmi, pl. *Nagyon fáj*; tragikus önsors  versek, pl. *Karóval jöttél*; *Talán eltűnök hirtelen...*). Versszerkezetek, verstípusok,  hangnemek, formák, témák, motívumok (pl. gyermek, éjszaka, külváros, bűntudat)  gazdagsága. Komplex költői képek (síkváltások).  Hatása a későbbi költészetre (pl. Pilinszky, Nagy László). A választott művekhez kapcsolódó fogalmi ismeretek (pl. freudizmus, agitatív vers,  szegényember-vers, szonettkoszorú). Műismereti minimum: Óda, Tudod, hogy nincs bocsánat, Külvárosi éj és még 4-5 mű  (memoriter is). Az életmű bemutatása legalább 12 lírai alkotás alapján.  |
| **Világirodalom a 20. században /2. - a dráma** | A színház és a dráma alakulása, jellegzetes tendenciák. A drámai történetmondás sajátosságai. Színház és dráma kapcsolata.A 20. századi és/vagy a kortárs drámairodalom egy-két jellemző tendenciája (pl. az epikus dráma, abszurd dráma, egzisztencialista dráma, groteszk színház,  amerikai drámairodalom köréből). Szemelvények, részletek drámai művekből, pl. Brecht (pl. *Koldusopera/Kurázsi* *mama*; Beckett: *Godot-ra várva*; Ionesco: *A kopasz énekesnő*; Dürrenmatt (pl. *Az*  *öreg hölgy látogatása/A fizikusok*); egy szerző, mű középpontba állítása. A választott szerzőkhöz, művekhez kacsolódó fogalmi ismeretek (pl. epikus színház, elidegenítő effektusok, song, tézisdráma, abszurd dráma, példázatosság, groteszk komédia, paradoxon). Egy vagy két jelentős kortárs drámai alkotás elemzése.  |
| **Radnóti Miklós - portré** | A költői és prófétai hivatás a világháború küszöbén és a II. világháború alatt. Életút és életmű egysége (haláltudat, munkaszolgálat, lágervers; idill és tragikum). A  kor jellemzői (pl. *Töredék*), Radnóti tragédiája és költői magatartásformái (jóság,  tiltakozás, lázadás, emlékezés, emberség, hazaszeretet, pl. *Nem tudhatom*, hitvesi  költészet, pl. *Tétova óda*, *Levél a hitveshez*). Jellemző műfajok, témák, életérzések költészetében; műveinek formai és stiláris sajátosságai (avantgárd, szabad vers, klasszicizálás stb.). Eklogaciklusa (a *Hetedik ecloga* és legalább még egy mű alapján, pl. *Negyedik* *ecloga*). A *Tajtékos ég* és a bori notesz (pl. *Erőltetett menet*, *Razglednicák*). Műismereti minimum a Hetedik ecloga, a Nem tudhatom és még két mű. |
| **Portrék a magyar irodalomból** |  Az erkölcs, egyén és közösség viszonyának kérdései lírai és prózai alkotásokban. A lírai beszédmód változatainak értelmezése; a korszakra és az egyes alkotókra jellemző beszédmódok feltárása.Szabó Lőrinc költészetének jellege, pl. a Lóci-versek, *Az Egy álmai*; a *Semmiért egészen* és versciklusainak (pl. a *Tücsökzene*) néhány darabja alapján. Weöres Sándor költészetének tematikus és formai változatossága (pl. a  *Rongyszőnyeg; Magyar etüdök* alapján); gondolati költészete; szerepversei,  stílusutánzatai (pl. a *Psyché* szemelvényei).  Pilinszky János világlátásának tükröződése költészetében; alkotásmódjának, poétikai  megoldásainak, motívumainak sajátosságai (a *Harmadnapon* és még egy műve  alapján, pl. *Négysoros*, *Francia fogoly*, *Harbach 1944*, *Apokrif* stb.).  Márai Sándor életműve néhány epikus szemelvény alapján (pl. *Egy polgár*  *vallomásai*;  *A gyertyák csonkig égnek*; *Napló*); esszérészlet (pl. *Füves könyv*) és lírai alkotás  *Halotti beszéd*) alapján; az emigráns léthelyzet hatása.  Ady Endre publicisztikájából részlet (pl. *Ismeretlen Korvin-kódex margójára*,  Kosztolányi Dezső esszérészlet (pl. *Ábécé a fordításról és ferdítésről*), Illyés Gyula  esszérészlet (pl. *Hajszálgyökerek* ) Ottlik Géza: *Iskola a határon* - sok szempontú regényértelmezés.   |
| **Látásmódok** |  Illyés Gyula lírájának sajátosságai az *Egy mondat a zsarnokságról* és más műve  alapján (pl. *Bartók*, *Koszorú*); az irodalmi szociográfia műfaja, l. *Puszták népe* (vagy  részletek). Németh László egy regénye (pl. *Iszony*) vagy egy drámája (pl. *II. József*;  *A két Bolyai*).  Nagy László költői világa, alkotásmódja (pl. népiesség, hosszúénekek,  montázstechnika, képrendszer, portrévers, képvers) egy-két műve alapján (pl.  *Himnus minden időben, Ki viszi át a szerelmet*; *József Attila!*; *Menyegző*).Örkény István groteszk látásmódja néhány egyperces novella és / vagy a *Tóték* alapján. A választott szerzőkhöz, művekhez kacsolódó fogalmi ismeretek. |
| **Művelődéstörténeti, irodalomtörténeti tájékozódás** | A magyar irodalom sokfélesége, határokon átnyúló egysége. Választás alapján művek, szemelvények 20. századi: * szépprózai alkotásokból, pl. Gion Nándor, Mészöly Miklós, Nyirő József (pl. *Úz Bence, Kopjafák*), Szabó Magda (pl. *Abigél*), Sánta Ferenc (pl. *Sokan voltunk*), Sütő András műveiből;
* lírikusok munkásságából, pl. Áprily Lajos, Dsida Jenő, Nemes Nagy Ágnes, Orbán Ottó, Sinka István, Szilágyi Domokos egy-két műve;
* értekező prózai művekből, esszékből, pl. Nemes Nagy Ágnes, Szerb Antal és mások műveiből, például Szabó Dezső Adyról írt esszéiből.
* Művelődés- és irodalomtörténeti tájékozódás: a nemzeti konzervatív irodalom, a népi írók mozgalma, a határon túli és emigráns irodalom.
 |
| **Kortárs magyar irodalom** |  A 20. és 21. századi magyar irodalom tendenciái. Célok: A kortárs irodalmi élet több szempontú bemutatása. Kertész Imre *Sorstalanság*  című regényének feldolgozása.  Szemelvények a kortárs szépprózai alkotásokból, lírai művekből, esszéirodalomból.  A kortárs dráma és színház világa (egy választott mű elemzése).  Irodalmi díjak és díjazottak (a Nobel-díjas: Kertész Imre *Sorstalanság* című regénye). Könyvünnepek, sikerkönyvek; irodalmi díjakról (pl. Kertész Imre Nobel-díjas -  *Sorstalanság)* Kortárs irodalmi élet. Tájékozódás az irodalmi és könyvtári adatbázisok, blogok, kritikai folyóiratok,  internetes folyóiratok között. Önálló olvasmányválasztás szempontjai, indoklása, értékelése, mások szempontjainak értelmezése.  |
| **Az irodalom határterületei** |  A szórakoztató irodalom típusai, hatáskeltő eszközei és sajátos műfajainak jellemzői (pl. fantasy-irodalom, detektívregény, sci-fi, lektűr; dalszöveg). Az irodalom filmen; filmes feldolgozások.  Film- és könyvsikerek, divatjelenségek. Az irodalmi ismeretterjesztés főbb nyomtatott és elektronikus műfajai. |
| **Regionális kultúra** |  Irodalmi emlékhelyek, nemzeti identitás. Eligazodás, tudás- és tapasztalatszerzés a  tájegység/település/kerület/iskola stb. kulturális, irodalmi hagyományairól, irodalmi  emlékhelyeiről. A régió, tájegység, település, kerület, iskola kulturális, irodalmi, múltbeli és jelen  hagyományai (pl. kisebbségi irodalom, folklór, múzeum, színház stb.); az ide kötődő, ehhez kapcsolódó szerző(k) irodalmi műve(i). |

**Fogalmak**

Egzisztencializmus, posztmodern, neoavantgárd, tömegkultúra, virtualitás; ekloga, eclogaciklus, idill, bukolika, razglednica, családregény, evokáció, tárgyias költészet, négysoros, egysoros, hosszú vers; szonettciklus; esszéregény; abszurd dráma, epikus dráma és színház; irodalmi szociográfia; népi írók mozgalma, egyperces novella, portrévers, utópia, ellenutópia, napló; síkváltás, vezérmotívum, montázstechnika, archetípus, toposz, mítosz, parabola, groteszk látásmód, abszurd; szubjektív idő, objektív idő, szabad vers, létösszegzés, időszembesítés, önmegszólítás, szerepvers, komplex kép, bergsoni időszemlélet, ditirambus, prófétaság, küldetéstudat, rájátszás, példázatosság, stílusutánzás, művelődéstörténet, irodalomtörténet, nézőpont, nézőpontváltás, nemzeti konzervatív irodalom, parabola, intertextualitás; költői attitűd, költői szerep; Kárpát-medence, erdélyi irodalom; emigráns irodalom; „ötágú síp”, kortárs nyilvánosság, nyomtatott és internetes folyóiratok, régió, hagyomány, kisebbség, nemzetiség, folklór, interkulturalitás, kulturális emlékezet, ízlés, szórakoztatás, populáris kulúra, kultusz, irodalmi ismeretterjesztés, digitális kultúra, filmes adaptáció

# Kapcsolódási pontok

**Informatika:** könyvtári és internetes tájékozódás, színházi bemutatók és adaptációk, beszámolók, könyvajánlások, digitális irodalom (hangoskönyv)

**Mozgóképkultúra**: magyar- és világirodalmi művek filmes feldolgozásai

**Etika:** törvény, bűn, bűntelen bűnösség

**Pszichológia:** a freudizmus és hatása, az elfojtások szerepe, a viselkedéslélektan, a határeseti betegség

**Filozófia:** a létbe vetettség, a bűntelen bűnösség problematikája, az egzisztencializmus hatásai

**Történelem:** népi írók mozgalma, munkaszolgálat, munkatábor, haláltábor, diktatúra, a Kárpát-medence népei, nemzetiség, kisebbség

**Földrajz:** emlékhelyek, a művészi életsorsok topológiája, régiók

# Memoriter

Teljes művek és részletek szöveghű felidézése (Legalább 5 vers és egy néhány soros epikai vagy drámarészlet.)

Az idézetek célnak és szövegkörnyezetnek megfelelő alkalmazása.

**Szerzők és művek**

József Attila: Külvárosi éj, Óda, Tudod, hogy nincs bocsánat és további nyolc-tíz műve választhatóan: A város peremén, Téli éjszaka, Karóval jöttél..., Bukj föl az árból, Talán eltűnök hirtelen..., Íme, hát megleltem hazámat című versek közül; Szabó Lőrinc egy-két műve (pl. Lóci-versek, Az Egy álmai, Semmiért egészen); Illyés Gyula egy szépprózarészlete (pl. Puszták népe) és két verse (pl. Egy mondat a zsarnokságról, Bartók, Koszorú), esszérészlete (pl. Hajszálgyökerek); Radnóti Miklós Nem tudhatom és Hetedik ecloga c. műve és még két verse; Németh László egy szépprózai műve vagy műrészlete, Márai Sándor egy műve (Halotti beszéd) vagy egy szépprózai műrészlete (pl. Egy polgár vallomásai/A gyertyák csonkig égnek/Napló) vagy Ottlik Géza egy regénye (pl. Iskola a határon); Weöres Sándor egy-két műve (pl. a Rongyszőnyeg vagy a Magyar etüdök alapján vagy a Psyché szemelvényei), Pilinszky János Harmadnapon c. verse és még egy műve (pl. Négysoros, Harbach 1944, Apokrif, Francia fogoly), Nagy László egy-két műve (pl. Himnusz minden időben, Ki viszi át a szerelmet, József Attila!, Menyegző), Nemes Nagy Ágnes egy-két verse verse és egy esszéje, Örkény István négy műve köztük egypercesek vagy egy dráma (pl. Tóték); Füst Milán egy-két verse/ egy kisregénye/ a Feleségem története c. regény értelmezése; művek a kortárs magyar irodalomból, legalább egy regény a 20. század második felének magyar irodalmából (pl. Kertész Imre: Sorstalanság, Szabó Magda: Az ajtó/Abigél); Gion Nándor, Mészöly Miklós, Nyirő József (pl. *Úz Bence, Kopjafák*), Szabó Magda (pl. *Abigél*), Sánta Ferenc (pl. *Sokan voltunk*), Sütő András műveiből; Áprily Lajos, Dsida Jenő, Nemes Nagy Ágnes, Orbán Ottó, Sinka István, Szilágyi Domokos egy-két műve; értekező prózai művek: Nemes Nagy Ágnes, Szerb Antal és mások műveiből, például Szabó Dezső Adyról írt esszéiből

Legalább két szerző egy-egy műve, műrészlete a 20. századi világirodalomból, pl. Franz Kafka egy elbeszélése (pl. Az átváltozás) vagy regényrészlete (pl. A per); Thomas Mann egy kisregénye (pl. Tonio Kröger/Mario és a varázsló), Hemingway egy novellája (pl. Francis Macomber …) vagy regénye (pl. Az öreg halász és a tenger), Garcia Lorca vagy T. S. Eliot néhány lírai alkotása, Brecht egy színműve (pl. Koldusopera/Kurázsi mama és gyermekei), Dürrenmatt egy drámája (pl. Az öreg hölgy látogatása, A fizikusok), Bulgakov egy műve (A Mester és Margarita); Beckett egy drámája (pl. Godot-ra várva) Ionesco: A kopasz énekesnő, Orwell: Állatfarm/1984, Camus: Közöny; Hrabal vagy Szolzsenyicin alkotásai

**Tanulási és tanítást-tanulást segítő taneszközök**

**Irodalom**

Tankönyv

Mohácsy Károly: Irodalom IV.

Szöveggyűjtemény

Mohácsy Károly: Irodalmi szöveggyűjtemény IV.

**A fejlesztés várt eredményei a két évfolyamos ciklus végén**

A tanuló szóbeli és írásbeli kommunikációs helyzetekben megválasztja a megfelelő hangnemet, nyelvváltozatot, stílusréteget. Alkalmazza a művelt köznyelv (regionális köznyelv), illetve a nyelvváltozatok nyelvhelyességi normáit, képes felismerni és értelmezni az attól eltérő nyelvváltozatokat.

Értő módon használja a tömegkommunikációs, illetve az audiovizuális, digitális szövegeket. Az értő, kritikus befogadásra is alapozva képes önálló szövegalkotásra néhány publicisztikai, audiovizuális és informatikai hátterű műfajban, a képi elemek, lehetőségek és a szöveg összekapcsolásában rejlő közlési lehetőségek kihasználásával.

Rendszeresen használja a könyvtárat, ide értve a különféle (pl. informatikai technológiákra épülő) információhordozók használatát is. Képes arra, hogy kellő problémaérzékenységgel, kreativitással és önállósággal igazodjon el az információk világában; értelmesen és értékteremtően tudjon élni az önképzés lehetőségeivel.

Bizonyítja szövegelemzési, szövegértelmezési jártasságát a tanult leíró nyelvtani, szövegtani, jelentéstani, pragmatikai ismeretek alkalmazásával; a szépirodalmi szövegek mellett képes szakmai-tudományos, publicisztikai, közéleti (audiovizuális, informatikai alapú) szövegek feldolgozására, értelmezésére is. Bizonyítja különféle szövegek megértését, a szöveg felépítésére, grammatikai jellemzőire, témahálózatára, tagolására irányuló elemzéssel.

A hivatalos írásművek műfajaiban képes önálló szövegalkotásra (pl. önéletrajz, motivációs levél). Képes olvasható, rendezett írásra.

Képes szövegek kapcsolatainak és különbségeinek felismerésére, értelmezésére (pl. tematikus, motivikus kapcsolatok, utalások, nem irodalmi és irodalmi szövegek, tények és vélemények összevetése), e képességek alkalmazására elemző szóbeli és írásbeli műfajokban. Alkalmazza az idézés szabályait és etikai normáit. Képes definíció, magyarázat, prezentáció, értekezés (kisértekezés) készítésére az olvasmányaival, a felvetett és tárgyalt problémákkal összefüggésben, maga is meg tud fogalmazni kérdéseket, problémákat.

Tudja alkalmazni a művek műfaji természetének, poétikai jellemzőinek megfelelő szövegfeldolgozási eljárásokat, megközelítési módokat.

Fel tudja ismerni a szépirodalmi és nem szépirodalmi szövegekben megjelenített értékeket, erkölcsi kérdéseket, álláspontokat, motivációkat, magatartásformákat, képes ezek értelmezésére, önálló értékelésére.

Képes erkölcsi kérdések, döntési helyzetek megnevezésére, példával történő bemutatására, következtetések megfogalmazására. Részt vesz elemző beszélgetésekben, ennek tartalmához hozzájárul saját véleményével. Képes az irodalmi művekben megjelenő álláspontok azonosítására, követésére, megvitatására, összehasonlítására, eltérő vélemények megértésére, újrafogalmazására.

Tájékozott az olvasott, feldolgozott lírai alkotások különböző műfajaiban, poétikai megoldásaiban, kompozíciós eljárásaiban.

Képes tudásanyagának többféle szempontot követő megfogalmazására írásban a magyar és a világirodalom kiemelkedő alkotóiról.

Meggyőzően be tudja mutatni a tanult stíluskorszakok, irányzatok sajátosságait.

Képes a feldolgozott epikai, lírai és drámai művek jelentésének, erkölcsi tartalmának tárgyszerű ismertetésére.

Be tud mutatni műveket, alkotókat a magyar és világirodalom korszakaiból, továbbá a kortárs irodalomból.

Képes művek közötti kapcsolatok, témák, fölismerése és értékelése, az evokáció, az intertextualitás példáinak bemutatására. Képes különböző korokban keletkezett alkotások tematikai, poétikai szempontú értelmezésére, összevetésére.

Képes memoriterek szöveghű tolmácsolására, kifejező szövegmondásra.